Вадим Владимирович Пристайко

Вадим Владимирович Пристайко ( 20 ақпан 1970 жыл, Килия Одесса облысы, Украина КСР) — украиндық саясаткер және дипломат. Украинаның Ұлыбританиядағы Төтенше және Өкілетті Елшісі (2020-2023). 2020 жылғы 4 наурыздан 4 маусымға дейін Украина Премьер-министрінің Еуропалық және еуроатлантикалық интеграция бойынша орынбасары. 1-сыныпты Төтенше және Өкілетті Елші (2016 ж.).

 Отбасы 
Әкесі - Владимир Ильич Пристайко, 1996-2004 жж. СБУ экс-басшысы, әділет генерал-лейтенанты.

Анасы - Раиса Павловна Пристайко, зейнеткер, үй шаруасындағы әйел.

Ағасы - Валерий Пристайко, 1977 жылы туған, Ұлттық стратегиялық зерттеулер институтының қызметкері.

Жұбайы - Инна Пристайко (Угляренко), 1974 ж.т., Сыртқы істер министрлігінің бұрынғы қызметкері.

Ұлы - Владимир Пристайко, 1997 жылы туған, Канададағы Украина елшілігінің қызметкері.

Ұлы - Андрей Пристайко, 2002 жылы туған.

 Білімі 
Вадим Пристайко Одесса, Киев, Запорожье мектептерінде оқыды. 1994 жылы Киев политехникалық институтының ақпараттық технологиялар мамандығы бойынша дипломын алды.

1998 жылы Украинаның сыртқы сауда академиясын бітіріп, магистр дәрежесін алды.

 Өмірбаяны 
1970 жылы 20 ақпанда Украина КСР (қазіргі Украина) Одесса облысы, Килия қаласында дүниеге келген.

1993-1994 жж «Электрондық жаңалықтар» ақпараттық компаниясының (украиндық интернет-провайдерлердің алғашқыларының бірі) тең құрылтайшысы болды.

1994-1997 жж Украинаның Сыртқы экономикалық байланыстар және сауда министрлігінде әртүрлі лауазымдарда жұмыс істеді: бас экономист, бөлім бастығы, Африка, Азия және Тынық мұхиты аймағы елдерімен сауда-экономикалық байланыстар департаменті басшысының орынбасары.

1997 жылы Украина Сыртқы істер министрлігі жүйесіне жұмысқа ауысты.

1997-2000 жж Украина Сыртқы істер министрлігінің Бесінші аумақтық басқармасының Азия және Тынық мұхиты аймағы департаменті бастығының орынбасары қызметін атқарды.
нобай|солға|200px|Пристайко (сол жақта) Ұлттық қауіпсіздік және қорғаныс кеңесі мүшелерінің энергетикалық қауіпсіздік жөніндегі отырысында 
2000-2001 жж Сиднейдегі (Аустралия) Украинаның Бас консулдығының консулы болды.

2001-2002 жж - Украина Президенті Әкімшілігінің Сыртқы саясат жөніндегі бас басқармасының бас консультанты.

2002 жылдан 2006 жылға дейін саяси кеңесші және Украинаның Канададағы уақытша сенімді өкілі болып жұмыс істеді.

2007-2009 жж - Украина Сыртқы істер министрлігі НАТО департаменті директорының орынбасары. Украинаның Солтүстік Атлантикалық альянсқа қосылуы бойынша келіссөздерге қатысты.

2009 жылдан 2012 жылға дейін ол АҚШ-тағы Украина елшілігінде министр-кеңесші және миссия басшысының орынбасары болды.

2012 жылғы 8 қарашадан 2014 жылғы 29 қазанға дейін - Украинаның Канададағы Төтенше және Өкілетті Елшісі, 2012 жылғы 28 желтоқсаннан 2014 жылғы 29 қазанға дейін Халықаралық Азаматтық авиация ұйымы (International Civil Aviation Organization; ИКАО) жанындағы Украинаның өкілі болды.

2014 жылдың 17 желтоқсанынан бастап Вадим Пристайко Украина Сыртқы істер министрі Павел Климкиннің орынбасары  қызметін атқарды және оның аппарат басшысы болды. 2017 жылғы 16 наурыздан 20 қыркүйекке дейін - Сыртқы істер министрінің бірінші орынбасары. Сыртқы істер министрлігі басшысының орынбасары ретінде Украинаның оңтүстік-шығысындағы жағдайды реттеу бойынша Нормандия форматындағы келіссөздерге қатысты.

2017 жылдың 7 шілдесінде президент Петр Порошенконың жарлығымен Вадим Пристайко Украинаның НАТО-дағы миссиясының басшысы болып тағайындалды. 2017 жылдың 4 қыркүйегінде ол ұйымның Бас хатшысы Йенс Столтенбергке сенім грамотасын тапсырды. 2019 жылғы 29 тамызда миссия басшысы қызметінен босатылды. 2019 жылғы 20 мамырда ол Украинаның жаңадан сайланған президенті Владимир Зеленскийдің инаугурациясына қатысты. Вадим Пристайконың айтуынша, ол Сыртқы істер министрлігінің атынан «президенттік ауысу командасына тиімді халықаралық кездесулер өткізуге көмектескен».

2019 жылдың 22 мамырында ол Украина президенті Владимир Зеленский әкімшілігі басшысының орынбасары болып тағайындалды (әкімшілікті Андрей Богдан басқарады). 2019 жылғы 25 маусымда мемлекет басшысының әкімшілігінің кеңсе болып қайта құрылуына байланысты ол Украина Президенті кеңсесі басшысының орынбасары болды.

2019 жылғы 29 тамызда 9-шақырылымдағы Жоғарғы Рада Алексей Гончарук үкіметіндегі Вадим Пристайконы Украинаның Сыртқы істер министрі етіп бекітті. Оның кандидатурасын президент Владимир Зеленский ұсынып, оған 310 депутат дауыс берді.

2020 жылғы 20 шілдеден 2023 жылғы 21 шілдеге дейін - Ұлыбритания және Солтүстік Ирландия Біріккен Корольдігіндегі Украинаның Төтенше және Өкілетті Елшісі. Сонымен бірге ол Украинаның Халықаралық теңіз ұйымындағы (IMO) тұрақты өкілі болды.

 Дереккөздер 

Санат:Украина дипломаттары
Санат:Украинаның сыртқы істер министрлері
Санат:Украинаның Канададағы елшілері
Санат:Украина министрлерінің орынбасарлары
Санат:Украинаның Ұлыбританиядағы елшілері